Mara ta’ 30 sena minn Birżebbuġa sofriet ġrieħi gravi iżda mhux fil-periklu tal-mewt wara inċident ilbieraħ filgħaxija f’Wied Dalam f’Birżebbuġa. Ix-xufiera ta’ żewġ vetturi ttieħdu l-isptar wara li l-karozzi li kienu qed isuqu spiċċaw waqgħu m’għola sular f’Wied Dalam Birżebbuġa. Il-midruba huma mara ta’ 30 sena minn Birżebbuġa stess u żagħżugħ ta’ 19-il sena minn Ħal Safi. Il-mara għandha ġrieħi gravi. Iż-żagħżugħ sofra biss ġrieħi ħfief. L-inċident seħħ meta ż-żewġ karozzi kienu qed jinstaqu fl-istess direzzjoni fi Triq Għar Dalam meta jidher li għal xi raġuni l-mara tilfet il-kontroll tal-karozza, ħabtet fl-oħra u t-tnejn spiċċaw fil-wied.